Rhys Lewis

Rhys Lewis (* 18. marec 1991, Oxford) je britský neo-soulový spevák-skladateľ a multi-inštrumentalista. Do povedomia sa dostal svojím debutovým singlom „Waking Up Without You“, ktorý sa v roku 2016 stal najhranejšou skladbou na Spotify. V júli 2020 mu vyšiel debutový štúdiový album "Things I Chose to Remember".
Raný život.
Rhys Lewis sa narodil v Oxforde do učiteľskej rodiny. V detstve hrával na zobcovú flautu a klarinet, ale nebavilo ho to. V trinástich rokoch sa začal učiť hrať na gitaru a počúval blues, ale netúžil stať sa spevákom. K spevu ho priviedli až jeho bratia, ktorí pôsobili v skupine Mango Jam. Ako šestnásťročný už hrával po miestnych oxfordských puboch a na živobytie si zarábal ako pomocná sila v školskej kuchyni. V devätnástich rokoch sa presťahoval do Londýna v snahe venovať sa hudbe profesionálne, nastúpil na štúdium na London Center of Contemporary Music a privyrábal si skladaním hudby do televíznych reklám na margarín. K svojim hudobným začiatkom v Londýne povedal: „Každý druhý deň som sa spytoval sám seba, či to má zmysel. Ledva som dokázal splácať nájom, ustavične som býval unavený, neznášal som metro a chýbal mi čerstvý vzduch vidieka. Nevzdal som to len vďaka mojej romantickej predstave, že na druhý deň môže prísť niečo, čo mi kompletne zmení život.“
Kariéra.
Lewisa si v roku 2016 všimlo vydavateľstvo Decca Records a napriek tomu, že svoju tvorbu nepropagoval na sociálnych sieťach, mu ponúklo sólovú nahrávaciu zmluvu. 14. októbra mu vydalo debutový singel „Waking Up Without You“, ktorý sa stal najhranejšou skladbou na Spotify. Lewis začal pracovať na albume v piatich štúdiách: v Londýne, Berlíne, Štokholme, Nashville a v Los Angeles, a nahral ho na ostrove Wight v bývalom vodojeme, kde vznikol aj jeho debutový singel.
Po sérii singlov „Living in the City“, „Be Your Man“, „No Right to Love You“, „Reason to Hate You“ či „I Know the Feeling“, ktoré sa stali virálnymi na streamingových platformách, vydal vo februári 2018 EP s názvom "Bad Timing" a absolvoval európske turné. Hoci mal v tom čase svoj debutový štúdiový album už nahratý, rozhodol sa ho nevydať a uviedol, že chce „byť vnímaný ako umelec, ktorého tvorba odzrkadľuje jeho samého a nie nejaký trend“. Začal odznova pracovať na nových skladbách a dal výpoveď svojmu manažérovi.
V roku 2019 vydal druhé EP "In Between Minds". V apríli 2020 mu vyšlo EP "Live at RAK Studios", ktoré je záznamom jeho živých vystúpení v historickom londýnskom RAK Studios.
V júli 2020 vydal debutový štúdiový album "Things I Chose to Remember". Nahrával ho starým a zdĺhavým spôsobom, na analógovú pásku, aby nemohol na nahrávke nič dodatočne upraviť v počítači. Lewis označil súčasné rýchle tvorenie piesní cez počítačové programy za „produkovanie očami a nie ušami“ a pri nahrávaní presúval klavír po celej miestnosti, aby získal ten správny zvuk a atmosféru.
V marci 2022 predstavil singel „Happy F*****g Birthday“ a v apríli vydal „Alone“. V júli vydal singel „Simple“ z pripravovaného nového albumu, nasledovaný singlami „Midnight“ v septembri a „The Middle“ v októbri 2022. Lewisov druhý štúdiový album "Corner of the Sky" vyšiel 20. januára 2023.
Vplyvy.
Lewisa v hudobnej tvorbe ovplyvnili Led Zeppelin, Marvin Gaye, Jimi Hendrix, Fleetwood Mac, Leonard Cohen či Bill Withers, z pohľadu skladania piesní obdivuje Alexa Turnera, lídra skupiny Arctic Monkeys.